Predkladacia správa

Ministerstvo kultúry Slovenskej republiky  a Ministerstvo hospodárstva Slovenskej republiky predkladajú návrh Stratégie rozvoja kreatívneho priemyslu v Slovenskej republike na základe úlohy B.1 uznesenia vlády SR č. 223/2014. 

Tvorivosť a kreativita je základným prejavom ľudskej existencie a je prítomná 
v každom človeku v rozličnej podobe. Počas posledných dvoch desaťročí možno pozorovať, že tvorivosť a kreativita sa postupne stáva hnacou silou ekonomík, v dôsledku čoho prudko narastá aj význam kreatívnych odvetví. 

 Predložený materiál rámcovo mapuje kultúrne a kreatívne sektory ako oblasť tradičného umenia, výtvarné a divadelné umenie, film, audiovíziu, televízne a rozhlasové vysielanie, počítačové hry, hudbu či vydavateľskú činnosť, ako aj dizajn, architektúru, reklamu, pamäťové a fondové inštitúcie a príbuzné oblasti (napr. vývoj softvéru) z hľadiska ich ekonomického potenciálu.

Pojem kreatívny priemysel teda v sebe významovo zahŕňa viacero oblastí, a zároveň postihuje spoločenskú požiadavku na zmenu vnímania pojmu priemysel, ktorý je dnes chápaný len z pohľadu čistej charakteristiky výroby. V tomto kontexte treba priemysel vnímať ako exploatačný reťazec, ktorý vzniká už vytváraním podmienok pre tvorivú činnosť, následne zahŕňa tvorivú činnosť, výrobu, reprodukciu, prezentáciu, reprezentáciu vrátane exportu, uchovávanie, archiváciu a obnovu.

Predložený materiál zároveň sumarizuje problémové súvislosti a ponúka základné východiská podporných iniciatív a aktivít na stimuláciu kreatívneho priemyslu, ktorá je prostriedkom vytvorenia spoločensko-hospodárskeho prostredia, ktoré môžeme označiť ako kreatívna ekonomika. Zároveň navrhuje priority a opatrenia, ktoré reagujú na hlavné nedostatky vyplývajúce z nedostatočnej cielenej podpory napomáhajúcej rozvoju kultúrnych a kreatívnych odvetví pri rešpektovaní kľúčových strategických dokumentov na národnej úrovni.

Zásadným výstupom predloženého materiálu, v spolupráci s už vytvorenou medzirezortnou pracovnou skupinou (v gescii Ministerstva kultúry SR a Ministerstva hospodárstva SR), bude vypracovanie Akčného plánu realizácie Stratégie rozvoja kreatívneho priemyslu v Slovenskej republike, ktorý detailne rozpracuje navrhované opatrenia a zadefinuje konkrétne úlohy v zmysle plnenia cieľov a priorít predkladanej stratégie. 

Zhodnotenie finančných, ekonomických, environmentálnych, sociálnych vplyvov 
a vplyvov na podnikateľské prostredie a informatizáciu spoločnosti je vyjadrené v doložke vybraných vplyvov,  ktorá je súčasťou tohto materiálu, ako neutrálne s tým, že predpokladané vplyvy môže mať až Akčný plán realizácie Stratégie rozvoja kreatívneho priemyslu 
v Slovenskej republike, ktorý bude  pripravený v ďalšej fáze.
 
Navrhovaný materiál je vypracovaný v súlade s Ústavou SR, ústavnými zákonmi 
a ostatnými všeobecne záväznými právnymi predpismi, ako aj medzinárodnými zmluvami, ktorými je SR viazaná. Materiál je v súlade so Stratégiou výskumu a inovácií pre inteligentnú špecializáciu SR.